Kaapse damvlakke styg verderArgieffoto van die Theewaterskloofdam. (Foto: Tony Georgiou via Reënval in SA, Facebook) Danksy ŉ goeie reëvalseisoen tot dusver het Kaapse damvlakke verder gestyg. Die gemiddelde vlak van Kaapse damme het nou van verlede week se 88% tot 90,7% gestyg. Die Kaapse damvlakke het verlede jaar dié tyd op 81,9% gestaan. Die damme is die volste wat dit sedert 2013 was. Xanthea Limberg, burgemeesterskomiteelid vir water en afval, het Dinsdag gesê waterverbruik het met 28 miljoen liter per dag afgeneem, met ŉ gemiddelde verbruik van 633 miljoen liter per dag vergeleke met ŉ gemiddelde verbruik van 661 miljoen liter per dag vir verlede week. Limberg het gesê die huidige waterbeperkings sal moontlik ná die einde van die reënseisoen (31 Oktober) verder gelig kan word. “Inwoners moet egter in gedagte hou dat die uitwerking van klimaatsverandering in die daaropvolgende jare nog onseker is en dat dit ook in die uiteindelike besluit rakende beperkings verreken sal word.” ŉ Afname in watertariewe sal volgens Limberg afhang van ŉ toename in waterverbruik. Die metroraad verkoop tans ongeveer 30% minder water as voor die droogtetydperk, maar daar is ekstra koste daaraan verbonde. “Dit is belangrik dat die metroraad sy koste dek om te verseker dat die instandhoudings- en aanvullingsprogramme uitgevoer kan word. As die hoeveelheid water wat ons verkoop aansienlik sou toeneem, sal dit in die tariewe verreken word, maar gegewe die onsekere uitwerking van klimaatsverandering is dit miskien nie wys om in dié stadium so ŉ benadering daadwerklik aan te moedig nie.”